
COMUNICAT DE PRESĂ

Fundația World Vision România își extinde activitatea în Republica Moldova și lansează „Vreau la Liceu”: elevii pot primi burse de până la 1.300 de lei lunar


Chișinău, 28 septembrie 2026. Fundația World Vision România își extinde activitatea în Republica Moldova și lansează „Vreau la Liceu”, un program dedicat elevilor din clasele VIII–XII, prin care aceștia pot beneficia de burse, mentorat, ateliere educaționale și activități de orientare educațională și profesională.

Programul își propune să îi susțină pe elevii care își doresc rezultate mai bune la școală, vor să își dezvolte competențele, încrederea și motivația și au nevoie de mai multă claritate în ceea ce privește parcursul lor educațional și profesional. Componenta principală a programului este Bursa Progres, prin care 100 de elevi vor fi recompensați pentru evoluția academică în anul școlar 2026–2027, cu burse între 700 și 1.300 de lei pe lună.

Extinderea activității World Vision România în Republica Moldova urmărește dezvoltarea unor intervenții pe termen lung pentru sprijinirea educației și participării copiilor și adolescenților, cu accent pe elevii vulnerabili și pe comunitățile în care accesul la oportunități educaționale și de dezvoltare este limitat. Programul „Vreau la Liceu” reprezintă una dintre intervențiile prin care fundația își propune să contribuie la reducerea acestor decalaje.

Programul a fost lansat în contextul în care peste 54% dintre elevi nu au participat vreodată la activități de educație nonformală, în timp ce doar 17% au spus că își doresc să urmeze studii superioare, conform unei analize realizate de World Vision în 2025. Aceeași cercetare a arătat că peste 70% dintre adolescenți considerau dificilă continuarea studiilor.

„Am gândit «Vreau la Liceu» pornind de la o idee clară – să oferim cât mai multor adolescenți acces la oportunități de dezvoltare, pentru că acestea lipsesc, în special pentru elevii vulnerabili sau din mediul rural. «Vreau la Liceu» este un program integrat, centrat pe progresul adolescenților și care îi ajută să își dezvolte competențele, motivația pentru continuarea studiilor, încrederea și capacitatea de a lua decizii pentru viitor. Prin Bursa Progres vrem să recunoaștem efortul adolescenților și să le transmitem că fiecare pas înainte contează. Prin burse, mentori și consiliere sperăm să îi ajutăm să aibă încredere și motivație pentru a-și construi un viitor așa cum își doresc”, afirmă Mihaela Nabăr, director executiv al Fundației World Vision România și Republica Moldova.

Prin intermediul programului, tinerii au acces la:
· ateliere educaționale și webinarii;
· activități de dezvoltare personală;
· orientare educațională și profesională;
· întâlniri cu profesioniști și speakeri;
· activități prin care pot descoperi profesii și oportunități de carieră;
· vizite de studiu și alte experiențe de învățare;
· activități pentru dezvoltarea motivației, perseverenței și încrederii.

„Vreau la Liceu” se adresează elevilor care:
· sunt în clasele VIII–XII;
· învață într-o instituție de învățământ gimnazial sau liceal din Republica Moldova;
· își doresc să participe la activitățile programului;
· vor să își îmbunătățească rezultatele școlare.

Programul este structurat în trei componente complementare: Bursa Progres – care recompensează progresul individual; Intervenția în satul Vorniceni – care testează un model de sprijin al elevilor prin implicarea părinților, cadrelor didactice și mentorilor; Participarea și implicarea elevilor – trei elevi din clasele VIII–XII vor deveni membri ai Consiliului Consultativ al Copiilor din România, iar peste 40 de elevi vor fi implicați în inițiative prin care își pot exprima opiniile, își pot dezvolta capacitatea de a participa la procesele decizionale care îi privesc și își pot dezvolta abilitățile de leadership.

Componenta centrală a programului este Bursa Progres, construită în jurul ideii că elevii nu trebuie să concureze prin media finală, ci prin progresul pe care îl înregistrează față de propriul punct de plecare.
„Progresul înseamnă mult mai mult decât nota finală. Un punct în plus obținut de un copil care a muncit enorm pentru a recupera reprezintă o realizare mai importantă decât o medie foarte mare obținută fără aceeași evoluție”, explică Mihaela Nabăr.

Elevii care își doresc să obțină bursa trebuie să se înscrie în program până la data de 11 octombrie și să participe la minimum 70% dintre activitățile planificate în perioada de evaluare.

Selecția bursierilor se bazează pe progresul academic, cu respectarea condițiilor de eligibilitate, participare și a celorlalte criterii prevăzute în regulament. Înscrierea în program nu garantează acordarea unei burse.

Mai multe detalii despre program și despre obținerea Bursei Progres sunt pe site-ul World Vision. 

Pentru detalii vă rugăm să îl contactați pe Anatolie Bolea, Manager de Programe Educaționale, număr de telefon: 060 390 444.


***
Despre World Vision România și Republica Moldova
World Vision România și Republica Moldova este o organizație care desfășoară programe de educație, intervenție umanitară de urgență, dezvoltare și advocacy, punând în centrul activității sale bunăstarea copilului. Organizația face parte din parteneriatul World Vision International, prezent în aproape 100 de țări din întreaga lume. În 36 de ani de prezență în România a ajutat sute de mii de copii și adulți, din aproape 900 de comunități situate în 41 județe. Detalii la www.woldvision.ro.

